เงินขาดมือเร่กดเงินสดยอดพุ่งปรี๊ด
สินค้าแพงเงินขาดมือ &#8220;กสิกรไทย&#8221; เผยยอดคงค้างกดเงินสดผ่านบัตรเครดิตทั้งระบบ 2 เดือนแรกเพิ่ม 2,700 ล้านบาท คนยอมเป็นหนี้ จ่ายดอกเบี้ยแพง 20% ให้แบงก์
26 เม.ย. 2555

สินค้าแพงเงินขาดมือ “กสิกรไทย” เผยยอดคงค้างกดเงินสดผ่านบัตรเครดิตทั้งระบบ 2 เดือนแรกเพิ่ม 2,700 ล้านบาท คนยอมเป็นหนี้ จ่ายดอกเบี้ยแพง 20% ให้แบงก์
นายชาติชาย พยุหนาวีชัย รองกรรมการผู้จัดการ ธนาคารกสิกรไทย กล่าวว่า ในปีนี้ธนาคารคาดว่ายอดกดเงินสดผ่านบัตรเครดิตจะเติบโต 20% อยู่ที่ 2 หมื่นล้านบาท เพิ่มจากปีก่อนซึ่งอยู่ที่ 1.7 หมื่นล้านบาท ซึ่งสอดคล้องกับช่วง 2 เดือนแรกของปีนี้ ปริมาณการกดเงินสดผ่านบัตรเครดิตของระบบธนาคารพาณิชย์มียอดคงค้างเพิ่มขึ้น 2,700 ล้านบาท เทียบจากช่วงเดียวกันปีก่อน สะท้อนว่าคนต้องการใช้เงินสดมากขึ้น โดยยอมเป็นหนี้กับธนาคาร แล้วจ่ายดอกเบี้ย ซึ่งดอกเบี้ยกดเงินสดผ่านบัตรเครดิตอยู่ที่ 20%
อย่างไรก็ดี ในช่วง 2 เดือนแรกของปียอดใช้จ่ายผ่านบัตรเครดิตทั้งระบบลดลง 1,290 ล้านบาท เทียบจากช่วงเดียวกันปีก่อนเท่ากับคนใช้จ่ายซื้อสินค้าน้อยลง ส่วนหนึ่งอาจเป็นเพราะราคาสินค้าแพงขึ้น ปัจจุบันการชำระบัตรเครดิตของทั้งระบบ 45% เป็นการผ่อนชำระ ที่เหลือ 55% เป็นการชำระเต็มจำนวน
สำหรับยอดใช้จ่ายผ่านบัตรเครดิตของธนาคารคงค้างทั้งสิ้น 1.7 แสนล้านบาท ปีนี้ตั้งเป้าหมายยอดสินเชื่อบัตรเครดิตคงค้าง 25% 
“ตอนนี้ราคาสินค้าที่สูงขึ้นมีแนวโน้มที่คนจะใช้จ่ายเงินจำนวนมากขึ้น ยอดกดเงินสดอาจเพิ่มขึ้นบ้าง” นายชาติชาย กล่าว
ด้านนางกาญจนา โรจวทัญญู ผู้ช่วยกรรมการผู้จัดการใหญ่ ธนาคารทหารไทย กล่าวว่า ไตรมาสแรกปีนี้ยอดการใช้สินเชื่อบุคคล แคช ทู โก บัตรกดเงินสด เรดดี้ แคช และการใช้จ่ายผ่านบัตรเครดิตมีปริมาณเพิ่มขึ้นดีกว่าช่วงก่อนเกิดเหตุน้ำท่วมปลายปี 2554 ซึ่งปกติการใช้สินเชื่อบุคคล และใช้จ่ายผ่านบัตรเครดิต จะมียอดการใช้จ่ายสูงสุดในช่วงเดือน ธ.ค. และ ม.ค. แต่ปีนี้ถือว่ายอดใช้จ่ายยังสูงต่อเนื่องถึงเดือน มี.ค. อาจมีผลจากสินค้าราคาแพงขึ้น ความต้องการเงินสดจึงมากขึ้น ซึ่งธนาคารอยู่ระหว่างดูรายละเอียดว่าการใช้จ่ายเกิดจากสินค้าราคาแพงหรือความต้องการใช้จริง
“เดิมเราเคยซื้อสินค้าเท่าเดิม ราคาเดิม แต่ปัจจุบันราคาสินค้าเพิ่มขึ้นมาก แต่ของยังได้เท่าเดิม แล้วราคาที่เพิ่มขึ้นก็ไม่ลดลงด้วย” นางกาญจนา กล่าว
นางกาญจนา กล่าวว่า ขณะนี้ธนาคารได้ลูกค้ารายย่อยที่เป็นลูกค้าใหม่เพิ่มขึ้นปีละ 89 แสนราย หลังจากธนาคารออกผลิตภัณฑ์ฟรีค่าธรรมเนียม จากปัจจุบันมีลูกค้ารายย่อยทั้งหมด 5 ล้านราย ในจำนวนนี้มีลูกค้าที่ใช้บริการอย่างสม่ำเสมอ 2 ล้านราย
สำหรับเงินฝากในปีนี้นั้น อาจผูกเข้ากับผลิตภัณฑ์กองทุนรวมของบริษัทหลักทรัพย์จัดการกองทุนรวม เพื่อรองรับให้ลูกค้าที่เป็นห่วงการบังคับคุ้มครองเงินฝากในเดือน ส.ค. ขณะที่ดอกเบี้ยเงินฝากอาจไม่ปรับมาก เพราะมีเกณฑ์ใหม่บังคับใช้ ธนาคารจึงอยู่ระหว่างติดตาม การแข่งขันจึงมีอยู่บ้าง แต่คงไม่สู้ดอกเบี้ยกันมากนัก